### 11.    Beslutning om støtte til [adresse], Ny Vesthavn

**Åbent**

Sagsnr.: 326-2018-14657       J.nr.: 00.34.00           Dokumentnr.:
326-2019-120297

**Sagstype**

Beslutning.

**Resume og sagens baggrund**

[adresse] har sendt støtteansøgning i forbindelse med
etablering af Ny Vesthavn. [adresse] ansøger om vederlagsfri
garantistillelse i forbindelse med havnens optagelse af et lån på 220 mio. kr.
hos Kommunekredit. Lånet er optaget til etablering af Ny Vesthavn, som er
[adresse] nye havneafsnit beliggende vest for Asnæsværket i Kalundborg
Fjord. Kommunen har stillet garanti for lånet.

**Indstillinger**

Direktøren indstiller,

1.    at kommunal
garanti for lån til etablering af Ny Vesthavn fremadrettet gøres vederlagsfri, idet
dette lån kan fritages fra EU-statsstøttereglerne efter
gruppefritagelsesforordningen.

2.    at der etableres
en påkrævet tilbagebetalingsklausul, og kommunen indberetter og registrerer
støtten.

**Behandling**

Økonomiudvalg, Kommunalbestyrelse.

**Sagsfremstilling**

[adresse] har søgt om en vederlagsfri garanti til
anlæg af [adresse]. En vederlagsfri garanti for lån optaget af
[adresse] medfører støtte til havnen, da kommunen påtager sig en risiko
uden beregning. Der er kommunalretlig hjemmel til at støtte [adresse] med
en vederlagsfri garanti for lån til etablering af Ny Vesthavn. Støtten er også
omfattet af statsstøttereglerne og skal derfor som udgangspunkt godkendes af
Kommissionen.

Støtten kan under visse betingelser fritages efter artikel
56b i den generelle gruppefritagelsesforordning (forordning nr. 651/2014 samt
forordning nr. 2017/1084). Gruppefritagelsesforordningen gælder for støtte, der
ikke overstiger 130 mio. euro. Indledningsvis kræver det, at de aktiviteter,
lånet til [adresse] vedrører, kan støttes efter fritagelsen.

*Hvilke omkostninger kan støttes og havnens ansøgning?*

Anlægsomkostninger, der kan
støttes under gruppefritagelsen, omfatter kajanlæg og enhver type infrastruktur,
som er nødvendig for at sikre adgangen fra land eller hav for brugere af
havnen, eller adgangen i havnen i form af veje, sejlrender mv. Det følger
direkte af artikel 56b, stk. 2 a) og b) samt definitionerne vedrørende støtte
til havne, punkt 157 og 159.

[adresse] har ansøgt om
støtte til havneinfrastruktur og adgangsinfrastruktur. Havneområdet er på
330.000 kvadratmeter med en 500 meter kaj, der ligger ud til 15 meter dybt
vand. Som led i etableringen af Ny Vesthavn er der uddybet til 15 meters
vanddybde i et svajebassin og langs kajen, så der er 15 meter dybt fra
indsejlingen i [adresse] til kajen. Anlægsarbejdet blev påbegyndt primo
oktober 2017 og blev afsluttet primo april 2019.

Udgifterne til anlægsarbejdet
med etablering af kaj og forøget vanddybde er opgjort til 234,0 mio. kr.,
hvoraf 220 mio. kr. er finansieret ved lån fra Kommunekredit. Kommunen har
stillet garanti for dette lån, mens havnen finansierer de resterende ca. 14,0
mio.kr. af egne midler.

*Forslag til støtte inden for de juridiske rammer*

Efter
gruppefritagelsesforordningen kan kommunen stille vederlagsfri garanti for de
anlægsudgifter som [adresse] har søgt om støtte til. Støtten i form af en
vederlagsfri garanti udgøres af differencen mellem garantiens markedspris og
den faktiske betalte pris opgjort i nutidsværdi. Havnen betaler i
udgangspunktet ikke løbende provision for den kommunale garanti, hvorfor
støttelementet udgøres af markedsværdien af en garanti for et tilsvarende lån.
Danske Bank har som havnens bankforbindelse vurderet, at havnen skulle have
betalt banken en provision på 0,5 pct. per år af restgælden. Det samlede
støttebeløb i lånets løbetid er med dette udgangspunkt opgjort til 14,45
mio.kr.

*Betingelser for støtte*

Det er et krav, at kommunen
indberetter støtten til Kommissionen senest 20 dage efter, der er truffet
beslutning om at give støtten, og at kommunen registrerer støtten i
Erhvervsstyrelsens statsstøtteregister, senest 6 måneder efter beslutningen er
truffet.

Støtten må ikke overstige
forskellen mellem de anlægsomkostninger, som lovligt kan støttes, og
driftsresultatet af investeringen. Det betyder, at hvis havnen har et positivt
resultat af investeringen i kaj, veje og parkering i afskrivningsperioden, skal
det fratrækkes støtten. Det følger direkte af artikel 56b, stk. 4.

Det forudsættes, at der mellem
havnen og kommunen aftales en tilbagebetalingsklausul, hvorefter havnen
forpligtes til at tilbagebetale støtten, hvis havnen opnår et positivt
driftsresultat af investeringen. Eventuel tilbagebetaling opgøres ved udløb af
afskrivningsperioden, hvor et eventuelt driftsoverskud trækkes fra de
støtteberettigede omkostninger.

**Økonomiske konsekvenser**

Fritagelse af [adresse] for betaling af
garantiprovision for lånet på 220 mio. kr. medfører et indtægtstab for
Kalundborg Kommune i form af tabt garantiprovision.

Den kommunale garanti er stillet, hvorfor denne beslutning
ikke giver yderligere bevillingsmæssige konsekvenser.

**Økonomiudvalgets møde den 19.
juni 2019:**

Anbefales.